सामाजिक कार्यकर्ता और व्हाइट हाउस की पूर्व इंटर्न मोनिका लेविंस्की एक इंटरव्यू में पूर्व अमेरिकी राष्ट्रपति बिल क्लिंटन के साथ संबंधों से जुड़ा सवाल पूछे जाने पर कथित तौर पर गुस्से में शो छोड़कर चली गईं। मोनिका इजरायल के येरुशलम में साक्षात्कार दे रही थीं। बाद में लेविंस्की ने इस तरह से इंटरव्यू छोड़कर जाने के बारे में ट्वीट कर सफाई दी। मोनिका ने ट्वीट में लिखा, ”आज इंटरनेट की सकारात्मकता और खतरों पर मेरे भाषण के बाद 15 मिनट की चर्चा होनी थी (यह न्यूज इंटरव्यू नहीं था)। स्पष्ट मानदंडों के आधार पर यह तय था कि हम क्या चर्चा करेंगे और क्या नहीं। वास्तव में साक्षात्कार लेने वाली ने पहला सवाल वैसा ही पूछा, जब एक दिन पहले मुझसे मिलने पर उसने किया था। मैंने कहा था कि वह हद से बाहर का सवाल था। समझौते की भारी अवहेला करते हुए स्टेज पर जब उसने वही सवाल पूछा तो साफ हो गया कि मुझे गुमराह किया गया। मैंने इंटरव्यू छोड़ दिया क्योंकि महिलाओं के लिए हमेशा यह ज्यादा महत्वपूर्ण है कि वे अपने लिए आवाज उठाएं और उनकी चीजों को किसी और को नियंत्रित करने की अनुमति न दें। दर्शकों से मैं माफी मांगती हूं कि यह इंटरव्यू इस तरह खत्म हुआ।”